ราคาทองคำปิดลบจากกระแสคาดเฟดขึ้นดอกเบี้ย
สัญญาทองคำตลาดนิวยอร์กปิดปรับตัวลงเมื่อคืนนี้ (11 พ.ย.) เนื่องจากบรรยากาศการซื้อขายยังคงได้รับแรงกดดันจากการคาดการณ์ที่ว่า ธนาคารกลางสหรัฐ (FED) จะปรับขึ้นอัตราดอกเบี้ยในเดือนธ.ค. 
12 พ.ย. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.ลดลง 3.6 ดอลลาร์ หรือ 0.33% ปิด (11 พ.ย.) ที่ระดับ 1,084.90 ดอลลาร์/ออนซ์, สัญญาโลหะเงินส่งมอบเดือนธ.ค.ลดลง 9.3 เซนต์ หรือ 0.65% ปิดที่ 14.263 ดอลลาร์/ออนซ์, สัญญาพลาตินัมส่งมอบเดือนม.ค.ร่วงลง 16.4 ดอลลาร์ หรือ 1.82% ปิดที่ 883.10 ดอลลาร์/ออนซ์ และสัญญาพัลลาเดียมส่งมอบเดือนธ.ค.ร่วงลง 20.80 ดอลลาร์ หรือ 3.5% ปิดที่ 577 ดอลลาร์/ออนซ์
สัญญาทองคำปิดตลาดอ่อนแรงลงเพราะได้รับแรงกดดันจากการคาดการณ์ที่ว่า เฟดจะปรับขึ้นอัตราดอกเบี้ยในเดือนธ.ค. โดยกระแสคาดการณ์ดังกล่าวมีน้ำหนักมากขึ้นหลังจากนายเอริค โรเซนเกรน ประธานเฟด สาขาบอสตัน กล่าวว่า มีความเป็นไปได้มากขึ้นที่จะมีการปรับขึ้นอัตราดอกเบี้ยในการประชุมนโยบายการเงินของเฟดในเดือนธ.ค. เมื่อพิจารณาจากข้อมูลเศรษฐกิจที่มีความแข็งแกร่ง
ทั้งนี้ การแสดงความคิดเห็นของนายประธานเฟดสาขาบอสตันมีขึ้นหลังจากกระทรวงแรงงานสหรัฐระบุว่า ตัวเลขการจ้างงานนอกภาคเกษตรพุ่งขึ้น 271,000 ตำแหน่งในเดือนต.ค. ซึ่งเป็นการเพิ่มขึ้นมากที่สุดนับตั้งแต่เดือนธ.ค.ปีที่แล้ว ขณะที่อัตราการว่างงานลดลงสู่ระดับ 5.0% ซึ่งเป็นระดับต่ำสุดในรอบ 7 ปีครึ่ง